钦定古今图书集成/理学汇编/文学典/第202卷 > 《次韵张安道读杜诗》前人
## 钦定古今图书集成/理学汇编/文学典/第202卷 > 《次韵张安道读杜诗》前人

《大雅》初微缺，流风困暴豪。张为词客赋，变作《楚臣骚》。
展转更崩坏，纷纶阅俊髦。地偏蕃怪产，源失乱狂涛。
粉黛迷真色，鱼虾易豢牢。谁知杜陵杰，名与谪仙高。
埽地收千轨，争标看两艘。诗人例穷苦，天意竟奔逃。
尘暗人亡鹿，溟翻帝斩鳌。艰危思李牧，述作谢王褒。
失意各千里，哀鸣闻九皋。骑鲸遁沧海，捋虎得绨袍。
巨笔屠龙手，微官似马曹。迂疏无事业，醉饱死游遨。
简牍仪刑在，儿童篆刻劳。今谁主文字，公合抱旌旄。
开卷遥相忆，知音两不遭。般斤思郢质，鲲化类鯈濠。
恨我无佳句，时蒙致白醪。殷勤理黄菊，未遣没蓬蒿。